钦定古今图书集成/历象汇编/庶征典/第175卷 > 《田家杂占》 > 《为建安王答王尚书书》唐·陈子昂
## 钦定古今图书集成/历象汇编/庶征典/第175卷 > 《田家杂占》 > 《为建安王答王尚书书》唐·陈子昂

使至辱书，知初出王龙，即擒白鼠，凶贼灭兆，事乃先
知，凡百士众，莫不喜跃。鼠者坎精，穿窃为盗，夜游昼
伏，乃是其常。今白日投营，素质委命，贼降之象，理必
无疑。近再有贼中信来，亲离众溃，期在旦夕。尚书宜
训励士卒，秣马严威，因此凶乱之机，乘其败亡之势，
事同破竹，无待前茅。坐听凯歌，预闻欣慰。

进白鼠。臣闻王者将致无疆之休，必有非常之应。臣
窃谓鼠者阴类，四夷之象；白日金精，西方之色。”以西
方阴类，受制于近郊，得非诸戎有纳款之诚，中国启
受降之兆也。伏惟陛下俯忧黎献，控驭蛮夷，能以礼
绥，孰云力竞？而昼伏夜动，时扰于封疆；乘障安边，尚
劳于师旅。今天且悔祸，戎将感恩，方委贡于蛮邸，遂
呈祥于咸邑。干戈既息，已有明征，鸟雀之来，多惭远
瑞。臣等忝居近侍，获睹祯符，欢忭之诚，倍万恒品。